Han debuterte på herrelandslaget ved Ishockey-VM i Finland i 1982 hvor Tsjekkoslovakia vant sølv etter at den siste kampen mot erkerivalene fra Sovjetunionen endte uavgjort. Han scorte sitt første landslagsmål i 10-0-seieren over Italia, noe som også ville bli hans eneste mål i turneringen. VM i Vest-Tyskland året etter endte igjen med sølvmedalje for Tsjekkoslovakia. Hrdina scorte sitt eneste mål for turneringen i finalerundekampen mot Sovjetunionen, hvilket betød at landene hadde like mange poeng. Men da Sovjetunionen knuste Canada 8-2 i deres siste kamp mens Tsjekkoslovakia kun slo Sverige 4-1, vant Sovjetunionen gullmedalje grunnet flere scorte mål i finalerunden (13 mot 10).